Caspar Ecchienus
Store norske leksikon,Kunst og estetikk,Musikk,Klassisk musikk,Kirkemusikk
Caspar Ecchienus var en komponist som levde i andre halvdel av 1500-tallet og som skal ha vært norsk. En vet nesten ingenting om ham, og han har etterlatt seg kun én komposisjon, den firstemmige motetten Cor mundum crea in me Deus. Den er undersøkt og transkribert av professor Olav Gurvin. Manuskriptet til motetten befinner seg i Universitetsbiblioteket i Uppsala.
Manuskriptet er forsynt med en dedikasjon på latin til hertug Karls sekretær, en viss Petrus Jesperson, og det er her Ecchienus sies å være norsk. Gurvin tidfester motetten til mellom 1560 og 1600. Den er skrevet i senrenessansestil, men har mange satsfeil. Teksten er fra Salme 51,12–13: «Gud, skap i meg et rent hjerte». Komponistens etternavn er muligens en latinisering av Ormestad. Les mer i Store norske leksikon musikk i renessansen kirkemusikk Litteratur Olav Gurvin: «Ein tidleg norsk motett». Studia Musicologica Norvegica 1968 s. 155–166.